钦定古今图书集成/明伦汇编/氏族典/第318卷 > 《廖用贤尚友录》 > 邢恕
## 钦定古今图书集成/明伦汇编/氏族典/第318卷 > 《廖用贤尚友录》 > 邢恕

按《宋史邢恕传》：“恕字和叔，郑州阳武人。博贯经籍，能
文章，出入司马光、吕公著门，登进士第，补永安主簿。
公著荐于朝，得崇文院校书，吴充用为馆阁校勘，历
史馆检讨，著作佐郎。蔡确代充相，进职方员外郎。恕
深自附托。哲宗立，黜知随州，改汝襄、河阳。恕久斥外，
蓄怒愤，间道谒确于邓绪成前恶，绐司马光子康手”
书，持以取信。会确得罪，恕亦责监永州酒。绍圣初，擢
宝文阁待制、知青州。章惇、蔡卞得政，召为刑部侍郎，
再迁吏部尚书，改御史中丞。恕既处风宪，遂诬宣仁
后有废立谋，加司马光、李公著以凶悖名。恕数登对，
惇恐其大用，切忌之。恕亦揣帝稍薄惇，屡白其短，竟
为惇所陷，出知南安军。徽宗初，言者论其矫诬，责为
少府少监。蔡京当国，经营湟、鄯，以开边隙，欲使恕立
方面之勋。起为鄜延经略安抚使，擢至龙图阁学士。
恕乞筑萧关，已而夏人寇镇戎，警奏至京师，日五六，
京惧，始徙恕太原，连徙永兴、颍昌、真定，寻夺职。久之，
复显谟阁待制。子居实、倞。居实有异材，倞知岳州。